“Ons planeet lyk ’n miljoen kilometer hiervandaan soos ’n klein, blou albaster; op honderdmiljoen kilometer is dit ’n klein, ligblou kolletjie. ‘Hoe onvanpas om dit Aarde te noem terwyl dit baie duidelik Oseaan is,’ het die skrywer Arthur C. Clarke eenkeer skerpsinnig opgemerk.”
Hy onthou natuurrampe soos droogtes in sy tuisstaat, Kalifornië, sê dr. Wallace J. Nichols, skrywer van Blue Mind (2014), ’n boek oor die fisieke en sielkundige voordele van water. Eenvoudige dingetjies, soos om te stort, laat jou dan skuldig voel. Maar as ’n stort of bad jou oomblik van stilte was, om fokus te kry en jouself van die daaglikse lewe se stres te ontkoppel, word jy daarvan beroof. “Dit word dan ’n bron van skuldgevoel, spanning, angs en woede.” (Die Wes-Kaapse regering wat sit en slaap het, jou buurman met die swembad wat hy steeds skelm volmaak.)
Besoedeling, oliestortings en droogtes het dus nie net ’n koste op ekologiese en ekonomiese vlak nie, maar ook emosioneel. “Besoedeling verpletter ons ‘blou bewussyn’-ervarings, selfs op die mooiste plekke.” Ons “blou bewussyn” (blue mind) is die term wat hy geskep het om die onmeetbare gevoel van vrede te beskryf wat ons ervaar wanneer ons by water is. Soos ’n blou herset-knoppie. Dr. Nichols is ’n Amerikaanse mariene bioloog en bewaringsgesinde en het ’n groot deel van sy professionele lewe aan die beskerming van die seeskilpad gewy. Deesdae ondersoek hy wetenskaplike redes waarom ons so ’n sterk verbintenis met water het.
Dis wetenskap, chemie, sê hy. Skanderings wys in die nabyheid van water word die brein met goedvoelhormone soos dopamien en oksitosien oorspoel. Vlakke van die streshormoon kortisol daal selfs. “Van ’n druppel dou op ’n blom tot die grootsheid van die oseaan kan ons ’n gevoel van kalmte gee.”
Wat jy hoor: Daar is navorsing wat wys dat jy beter slaap as jy in die natuur is, volgens W. Christopher Winter, skrywer van The Sleep Solution (2017). “Geen wonder die hoofkenmerk van slaaptoestelle is die geluid van reën, die see of ’n vloeiende rivier nie.” ’n Klein Amerikaanse studie het ook bevind mense wat aan die slaap raak terwyl hulle luister na “pienk geraas” – geluide soos bruisende water of reën op ’n sypaadjie – slaap nie net dieper nie, dit gee ook hul geheue ’n skop.
In nog ’n Amerikaanse studie het die geluid van ’n fontein tieners by die tandarts se angsvlakke verminder. Ook foto’s van natuurlike, groen plekke laat mense se stresvlakke daal, is in nog ’n Britse studie bevind. Hoe meer water daar in die foto is, hoe meer hou jy daarvan. (Bron: www.sciencedirect.com)
Dis dus nie vreemd nie dat eiendomsdata in Amerika toon ’n uitsig oor water verhoog die waarde van ’n plek met tot 116,1%. En ons is klaarblyklik bereid om 10% tot 20% meer te betaal vir presies dieselfde hotelkamer, maar met ’n seeuitsig. ’n Hut oor water in die Maledive, of ’n onderwater-hotel op ’n eksotiese plek, is die toppunt van luuksheid, volgens Condé Nast Traveller. En dink maar aan Suid-Afrika wat relatief droog is, waar elke tweede voorstedelike huis met ’n swembad spog.
“Ons oseane, waterweë en die lewe daarin het soveel meer as net ekologiese, ekonomiese en opvoedkundige waarde. Dit het onmeetbare emosionele voordele. Dit maak lewe op aarde moontlik, maar ook die moeite werd. “Ek sou graag wou glo die wêreld sal ’n beter plek wees as ons almal besef hoe waar dit is. Water is medisyne, vir almal, vir lewe.” Dit is ons lewensaar!